ประกาศการรถไฟแห่งประเทศไทย เรื่อง การออกพันธบัตรการรถไฟแห่งประเทศไทย พ.ศ. 2551 ครั้งที่ 9

ประกาศการรถไฟแห่งประเทศไทย

ประกาศการรถไฟแห่งประเทศไทย
เรื่อง
การออกพันธบัตรการรถไฟแห่งประเทศไทย
พ.ศ. ๒๕๕๑ ครั้งที่ ๙[๑]

อาศัยอำนาจตามความในมาตรา
๙ (๕) และมาตรา ๓๙ (๔) แห่งพระราชบัญญัติการรถไฟแห่งประเทศไทย พ.ศ. ๒๔๙๔
ซึ่งแก้ไขเพิ่มเติมโดยพระราชบัญญัติการรถไฟแห่งประเทศไทย (ฉบับที่ ๖) พ.ศ. ๒๕๓๕
และ (ฉบับที่ ๗) พ.ศ. ๒๕๔๓ โดยความเห็นชอบของคณะรัฐมนตรี
ผู้ว่าการรถไฟแห่งประเทศไทย จึงขอประกาศให้ทราบว่า

ข้อ ๑  การรถไฟแห่งประเทศไทยกู้ยืมเงินโดยวิธีออกพันธบัตร

ข้อ ๒  พันธบัตรนี้มีชื่อเรียกว่า พันธบัตรการรถไฟแห่งประเทศไทย
พ.ศ. ๒๕๕๑ ครั้งที่ ๙

ข้อ ๓  พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ ๔  พันธบัตรนี้เป็นพันธบัตรชนิดระบุชื่อผู้ถือ

ข้อ ๕  พันธบัตรนี้มีมูลค่าที่ออกจำนวนรวม ๑,๐๐๐,๐๐๐,๐๐๐ บาท (หนึ่งพันล้านบาทถ้วน) แบ่งออกเป็นจำนวน
๑,๐๐๐,๐๐๐ หน่วย (หนึ่งล้านหน่วย) โดยมีมูลค่าหน่วยละ
๑,๐๐๐ บาท (หนึ่งพันบาทถ้วน)

ข้อ ๖  พันธบัตรนี้มีกำหนดไถ่ถอนเมื่อครบ ๓ ปี
นับแต่วันที่ออกพันธบัตร เป็นการไถ่ถอนครั้งเดียวเต็มตามจำนวนที่ออก
และไม่มีการไถ่ถอนก่อนกำหนด

ข้อ ๗  วันออกพันธบัตรคือวันที่ ๑๑ กรกฎาคม ๒๕๕๑

ข้อ ๘  วันไถ่ถอนพันธบัตรคือวันที่ ๑๑ กรกฎาคม
๒๕๕๔ หากวันดังกล่าวตรงกับวันหยุดทำการของธนาคารพาณิชย์
ให้เลื่อนเป็นวันเปิดทำการถัดไป

ข้อ ๙  พันธบัตรนี้มีอัตราดอกเบี้ยร้อยละ ๕.๓๒
ต่อปี
คำนวณจากมูลค่าของพันธบัตรโดยเริ่มจากวันออกพันธบัตรถึงวันก่อนวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน
และนับวันตามจำนวนวันที่เกิดขึ้นจริงเศษของหนึ่งสตางค์ให้ปัดทิ้ง

ข้อ ๑๐  การรถไฟแห่งประเทศไทยจะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนดดังนี้
๑๐.๑
ดอกเบี้ยงวดแรกชำระในวันที่ ๑๑ มกราคม ๒๕๕๒
๑๐.๒
ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๑๑ กรกฎาคม และวันที่ ๑๑ มกราคม
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔
ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ ๑๐.๒
ตรงกับวันหยุดทำการของธนาคารพาณิชย์ ให้เลื่อนไปชำระในวันเปิดทำการถัดไป

ข้อ ๑๑  การรถไฟแห่งประเทศไทยมอบหมายให้
ธนาคารไทยธนาคาร จำกัด (มหาชน) เป็นผู้จัดการจัดจำหน่ายและประกันการจำหน่าย
และธนาคารแห่งประเทศไทยเป็นนายทะเบียนและตัวแทนการจ่ายเงินพันธบัตรการรถไฟแห่งประเทศไทย
พ.ศ. ๒๕๕๑ ครั้งที่ ๙

ข้อ ๑๒  รายละเอียดขั้นตอน วิธีการ และกำหนดการเปิดให้จองซื้อพันธบัตร
ตลอดจนขั้นตอน วิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตร
หรือได้รับจัดสรรในการจองซื้อพันธบัตรไม่เต็มตามความประสงค์ให้เป็นหน้าที่ของ
ธนาคารไทยธนาคาร จำกัด (มหาชน) เป็นผู้กำหนด

ข้อ ๑๓  การโอนกรรมสิทธิ์หรือการจำนำพันธบัตร
ให้ทำได้โดยนำพันธบัตรไปจดทะเบียนการโอนกรรมสิทธิ์ หรือการจำนำ
ที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนการจ่ายเงินของพันธบัตรนี้
การโอนกรรมสิทธิ์หรือการจำนำพันธบัตรหรือการเปลี่ยนแปลงเงื่อนไข
ให้ถือปฏิบัติตามระเบียบและพิธีปฏิบัติที่เกี่ยวกับการเป็นนายทะเบียนและตัวแทนการจ่ายเงินของธนาคารแห่งประเทศไทย

ข้อ ๑๔  พันธบัตรนี้มิให้ถือว่าสมบูรณ์
เว้นแต่พนักงานธนาคารแห่งประเทศไทยซึ่งผู้ว่าการรถไฟแห่งประเทศไทยได้แต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตร

ข้อ ๑๕  พันธบัตรนี้จำหน่ายแก่ประชาชนและสถาบันทั่วไป
ไม่จำกัดประเภทบุคคลและสัญชาติ โดยวิธีเปิดให้จองซื้อก่อนวันออกพันธบัตร

ประกาศ ณ วันที่ ๓
กรกฎาคม พ.ศ. ๒๕๕๑
บัญชา  คงนคร
รองผู้ว่าการด้านปฏิบัติการ
๑ รักษาการแทน
ผู้ว่าการรถไฟแห่งประเทศไทย

วัชศักดิ์/ผู้จัดทำ
๑๓ สิงหาคม ๒๕๕๑

จุฑามาศ/ปรับปรุง
๕ กันยายน ๒๕๕๗

[๑] ราชกิจจานุเบกษา เล่ม ๑๒๕/ตอนพิเศษ ๑๓๖ ง/หน้า ๓๔/๑๑ สิงหาคม ๒๕๕๑